Μιλώντας στο Sputnik, ο Ζ. Κολιός τόνισε πως η προηγούμενη διοίκηση που είχε οριστεί από τον δήμαρχο Αθηναίων Γιώργο Καμίνη «έχουν καταφέρει να μας απαγορεύσουν το δικαίωμα μισθώσεων των ακινήτων που ανήκουν στο Γηροκομείο, θεωρώντας ότι έτσι θα μας αποκλείσουν οικονομικά και θα με αναγκάσουν σε παραίτηση. Λόγω του μεγάλου προβλήματος της έλλειψης εσόδων, υπάρχουν απλήρωτοι εργαζόμενοι ανασφάλιστοι λόγω της εφαρμογής της εγκυκλίου για τις ΑΠΔ, χρέη σε Δ.Ο.Υ και ΕΦΚΑ, επικίνδυνα κτίρια, ασυντήρητα κτίρια και ακατάλληλη σίτιση».

Ερωτηθείς για τις ελλείψεις που αντιμετωπίζουν, ο πρόεδρος του Γηροκομείου τόνισε ότι έχουν ανάγκη ακόμα και για πολύ βασικά αγαθά όπως γάντια, μάσκες, αντισηπτικά και τρόφιμα, προσθέτοντας πως η όποια προσφορά ακόμα και από ιδιώτες είναι ζωτικής σημασίας.

«Η υγειονομική κρίση που διανύουμε μας βρίσκει σε μεγάλη οικονομική αδυναμία. Οι ανάγκες μας είναι πολλές και μεγάλες και προστίθενται στην έλλειψη προσωπικού. Συγκεκριμένα χρειαζόμαστε: Απλές χειρουργικές μάσκες, μάσκες υψηλής αναπνευστικής προστασίας FFP2 – FFP3, οφθαλμική προστασία, προστατευτικές ρόμπες μιας χρήσεως ή ολόσωμες φόρμες προστασίας 3Μ, γάντια latex μιας χρήσεως, αντισηπτικά, οινόπνευμα, πάνες ακράτειας large – extra large, υποσέντονα, χλωρίνες και υλικά καθαριότητας.

Επιπλέον, πάνω από όλα χρειαζόμαστε τρόφιμα, όλων των ειδών: μακράς διάρκειας φρούτα και λαχανικά, μακαρόνια, ρύζι, γάλα, κρέμες, κρέατα και ψάρια. Η όποια προσφορά στο Γηροκομείο είναι απαραίτητη και ζωτικής σημασίας. Έχουμε απευθυνθεί στους πάντες, στην Πολιτεία, σε επιχειρήσεις, σε ιδιώτες και αναμένουμε».

Παράλληλα, ανέφερε ότι οι υπάλληλοι αντικαθιστούν τον κοινωνικό ρόλο του κράτους, με το Γηροκομείο να βασίζεται σε αυτούς και την φιλευσπλαχνία των πολιτών. «Οι υπάλληλοι στο Γηροκομείο Αθηνών έχουν ξεπεράσει τον εαυτό τους. Γιατροί, νοσηλευτικό προσωπικό, φροντιστές, τραπεζοκόμοι και διοικητικοί δίνουμε μάχη με έναν αόρατο εχθρό, που είναι ο δυσκολότερος. Ζητάμε με πίστη τη βοήθεια του Θεού. Πρέπει να μας βοηθήσει η Πολιτεία και οι εποπτεύουσες αρχές. Το Γηροκομείο Αθηνών που αναπληρώνει το κράτος στον κοινωνικό του ρόλο δεν πρέπει να βασίζεται σε λίγους ήρωες νοσηλευτές και στην ευσπλαχνία του κόσμου».

Τέλος επέστησε την προσοχή στο ότι οι τρόφιμοι είναι άνθρωποι που λόγω ηλικίας και ασθενειών δεν μπορούν να αντέξουν καταστάσεις όπως αυτές που βιώνουν. «Οι κοινωνικοί λειτουργοί μας και η ψυχολόγος μας είναι δίπλα στους τροφίμους μας, στηρίζοντάς τους όπως μπορούν. Προσπαθούν να παραμείνουν ήρεμοι και προσεκτικοί. Κανείς δεν πρέπει να λησμονεί ότι είναι άνθρωποι που λόγω ηλικίας και ασθενειών δεν αντέχουν καταστάσεις, όπως αυτές που βιώνουν τα τελευταία έτη στο Γηροκομείο. Για τα συνολικά 97 άτομα που εργάζονται σε αυτές τις δύσκολες συνθήκες θα πω μόνο ότι είναι ήρωες, άντρες και γυναίκες».

Σημειώνεται ότι η αναρχική συλλογικότητα «Ρουβίκωνας» έχει αποφασίσει να ανταποκριθεί στην έκκληση του Γηροκομείου Αθηνών, προχωρώντας στη συλλογή των απαραίτητων ειδών που χρειάζονται.